ମୁମ୍ବାଇଃ ଅର୍ଥ ହେରଫେର ଅଭିଯୋଗରେ ଗିରଫ ହୋଇଥିବା ମହାରାଷ୍ଟ୍ରର ପୂର୍ବତନ ମନ୍ତ୍ରୀ ନବାବ ମଲିକଙ୍କ ବିରୋଧରେ ଆଉ ଏକ ଏଫଆଇଆର ପଞ୍ଜିକୃତ ହୋଇଛି। ପୂର୍ବତନ ଏନସିବି ଜୋନାଲ ନିର୍ଦ୍ଦେଶକ ସମୀର ୱାଙ୍ଖେଡେଙ୍କ ଅଭିଯୋଗ ଉପରେ ଗୋରେଗାଓଁ ପୋଲିସ ନବାବ ମଲିକଙ୍କ ବିରୋଧରେ ଆଇପିସିର ଧାରା ୫୦୦, ୫୦୧ ଅନୁଯାୟୀ ମାମଲା ରୁଜୁ କରିଛି। ଏହା ସହିତ, ଏସସିଏସଟି ଅଧିନିୟମ ଅନୁଯାୟୀ ଧାରା ୩ (୧) (ୟୁ) କୁ ମଧ୍ୟ ଲାଗୁ କରାଯାଇଛି।
ସମୀର ୱାଙ୍ଖେଡେ ବର୍ତ୍ତମାନ ଚେନ୍ନାଇରେ ଅତିରିକ୍ତ କମିଶନର ଡିଜିପିଏଫ୍ ଅଛନ୍ତି। ଗୋରେଗାଓଁ ପୋଲିସ ଷ୍ଟେସନରେ ଦିଆଯାଇଥିବା ଏଫଆଇଆର ଅନୁଯାୟୀ, ସମୀର ୱାଙ୍ଖେଡେ ନବାବ ମଲିକଙ୍କୁ ତାଙ୍କ ଏବଂ ତାଙ୍କ ପରିବାରକୁ ବଦନାମ କରିବା ସହ ତାଙ୍କୁ ନିର୍ଯାତନା ଦେଇଥିବାର ଅଭିଯୋଗ କରିଛନ୍ତି। କାରଣ ସେ ମହାର (ଅନୁସୂଚିତ) ଜାତିର ଅଟନ୍ତି।
ଡ୍ରଗ୍ସ ଅଭିଯୋଗରେ ନବାବ ମଲିକଙ୍କ ଜ୍ବାଇଁ ସମୀର ଖାନଙ୍କୁ ଗିରଫ କରିବା ପରେସମୀର ୱାନକେଡେଙ୍କ ବିରୋଧରେ ମିଥ୍ୟା ଅଭିଯାନ ଆରମ୍ଭ କରି ତାଙ୍କ ମହାର ଜାତି ଉପରେ ନବାବ ମଲିକ ପ୍ରଶ୍ନ କରିଥିଲେ। ନବାବ ମଲିକ ମଧ୍ୟ ସମୀର ୱାଙ୍ଖେଡଙ୍କୁ ଧର୍ମ ପରିବର୍ତ୍ତନ କରିଥିବା ମିଥ୍ୟା ଅଭିଯୋଗ କରିଥିଲେ। ଦୁର୍ନୀତି ଅଭିଯୋଗରେ ତାଙ୍କ ସରକାରୀ ଚାକିରି ଉପରେ ପ୍ରଶ୍ନ କରିଥିଲେ।
ମୁମ୍ବାଇଃ କାର୍ଡେଲିଆ କ୍ରୁଜ୍ ଡ୍ରଗ୍ ମାମଲାରେ ପ୍ରମୁଖ ସାକ୍ଷୀ ପ୍ରଭାକର ସେଲଙ୍କ ଗତକାଲି ଦେହାନ୍ତ ହୋଇଛି। ତାଙ୍କ ଓକିଲ ତୁଷାର ଖଣ୍ଡାରେଙ୍କ ଅନୁଯାୟୀ, ଗତକାଲି ଚେମ୍ବୁରର ମହଲ ଅଞ୍ଚଳରେ ଥିବା ତାଙ୍କ ବାସଭବନରେ ହୃଦଘାତରେ ତାଙ୍କର ମୃତ୍ୟୁ ଘଟିଛି। ଆଜି ସକାଳେ ପ୍ରଭାକର ସେଲଙ୍କ ଶବକୁ ଅନ୍ଧେରିସ୍ଥିତ ତାଙ୍କ ବାସଭବନକୁ ଅଣାଯିବ। ଏଥି ସହିତ ତାଙ୍କୁ ଅନ୍ତିମ ବିଦାୟ ମଧ୍ୟ ଦିଆଯିବ।
ପ୍ରଭାକର ସେଲ୍ କିଏ?
ମୁମ୍ବାଇ କ୍ରୁଜ୍ ଡ୍ରଗ୍ସ ମାମଲାରେ ପ୍ରଭାକର ଜଣେ ନିରପେକ୍ଷ ସାକ୍ଷୀ ଥିଲେ। ସେ କେପି ଗୋସାଭିଙ୍କ ବ୍ୟକ୍ତିଗତ ଅଙ୍ଗରକ୍ଷୀ ବୋଲି ଦାବି କରିଥିଲେ। ପ୍ରଭାକର ସେଲ ହେଉଛନ୍ତି ସେହି ବ୍ୟକ୍ତି ଯିଏକି ମୁମ୍ବାଇର ନାର୍କୋଟିକ୍ସ କଣ୍ଟ୍ରୋଲ ବ୍ୟୁରୋ (ଏନସିବି) ର ଜୋନାଲ ନିର୍ଦ୍ଦେଶକ ସମୀର ୱାଙ୍ଖେଡେଙ୍କୁ ୨୫ କୋଟି ଟଙ୍କା ଲାଞ୍ଚ ମାଗିଥିଲେ।
ଏହି ପରିପ୍ରେକ୍ଷୀରେ, କେପି ଗୋସାଭିଙ୍କ ନାମ ଉପରେ ମଧ୍ୟ ଅନେକ ଆଲୋଚନା କରାଯାଇଥିଲା ଏବଂ ପ୍ରଭାକର ସେଲ୍ ଏହାର ଡ୍ରାଇଭର ଥିଲେ। ପି ଗୋସାଭି ହେଉଛନ୍ତି ସେହି ବ୍ୟକ୍ତି ଯାହାଙ୍କ ସହ ଆର୍ଯ୍ୟନ୍ ଖାନଙ୍କ ପୁଅର ସେଲଫି ସୋସିଆଲ ମିଡିଆରେ ଭାଇରାଲ ହେବାରେ ଲାଗିଥିଲା। ଏହା ବ୍ୟତୀତ ପ୍ରଭାକର ସେଲ ଏନସିବିର ଜୋନାଲ ନିର୍ଦ୍ଦେଶକଙ୍କ ଉପରେ ଅଭିଯୋଗ କରିଛନ୍ତି ଯେ, ସେ ଏହି ମାମଲାରେ ସାକ୍ଷୀ କିଣିବାକୁ ଚେଷ୍ଟା କରିଛନ୍ତି।
ଗତ ବର୍ଷ ଅକ୍ଟୋବର ୩ ତାରିଖରେ ମୁମ୍ବାଇ ଉପକୂଳରୁ ଏକ କ୍ରୁଜ୍ ଜାହାଜରେ ଚଢାଉ ପରେ ଆର୍ଯ୍ୟନ୍ ଖାନଙ୍କୁ ଗିରଫ କରାଯାଇଥିଲା। ନିଷିଦ୍ଧ ଡ୍ରଗ୍ସ ରଖିବା, ଖାଇବା, କିଣିବା ଏବଂ ବିକ୍ରୟ, ଷଡ଼ଯନ୍ତ୍ର ଅଭିଯୋଗରେ ଅଭିଯୁକ୍ତମାନଙ୍କୁ ଏନଡିପିଏସ ଆକ୍ଟର ସମ୍ପୃକ୍ତ ବିଭାଗ ଅଧୀନରେ ମାମଲା ରୁଜୁ କରାଯାଇଥିଲା।
ମୁମ୍ବାଇଃ ମହାରାଷ୍ଟ୍ର ମନ୍ତ୍ରୀ ନବାବ ମଲିକ କ୍ରୁଜ ଡ୍ରଗ୍ସ ମାମଲାରେ ଏନସିବି ଅଧିକାରୀ ସମୀର ୱାଙ୍ଖେଡେଙ୍କ ବିରୋଧରେ ଆଉ ଏକ ଅଭିଯୋଗ କରିଛନ୍ତି। ସମୀର ୱାଙ୍ଖେଡେଙ୍କ ଶାଳି ହର୍ଷଦା ଦୀନାନାଥ ରେଡକର ଡ୍ରଗ୍ କାରବାରରେ ଲିପ୍ତ ଥିବା ମଲିକ ଅଭିଯୋଗ କରିଛନ୍ତି। ଏହା ସହିତ ପୁଣେ କୋର୍ଟରେ ବିଚାରାଧୀନ ମାମଲା ସମ୍ପର୍କରେ ସେ ସୂଚନା ଦେଇଛନ୍ତି। ମଲିକଙ୍କ ଅଭିଯୋଗର ଉତ୍ତରରେ ଏନସିବି ଅଧିକାରୀ କହିଛନ୍ତି ଯେ, ଏହି ମାମଲା ସମୟରେ ମୁଁ ଚାକିରିରେ ନଥିଲି।
ୱାଙ୍ଖେଡେ କହିଛନ୍ତି ଯେ, ୨୦୦୮ ମସିହାରେ ଏହି ମାମଲା ଘଟିବାବେଳେ ମୁଁ ସେବାରେ ନଥିଲି। ମୁଁ ୨୦୧୭ ରେ କ୍ରାନ୍ତି ରେଡକରଙ୍କୁ ବିବାହ କରିଥିଲି ତେଣୁ ଏହି ମାମଲା ସହିତ ମୁଁ କିପରି ସଂଯୋଗ ହୋଇପାରିବ?
ମୁମ୍ବାଇଃ ଏନସିବି ମୁମ୍ବାଇ ଜୋନାଲ ନିର୍ଦ୍ଦେଶକ ସମୀର ୱାଙ୍ଖେଡେ ଆଜି ଅନୁସୂଚିତ ଜାତି ଜାତୀୟ ଆୟୋଗର ଅଧ୍ୟକ୍ଷ ବିଜୟ ସାମ୍ପଲାଙ୍କୁ ଭେଟିଛନ୍ତି। ୱାଙ୍ଖେଡେ ଅଧ୍ୟକ୍ଷଙ୍କ ନିକଟରେ ତାଙ୍କର ସମସ୍ତ ଦଲିଲ ଉପସ୍ଥାପନ କରିଛନ୍ତି ଏବଂ ତାଙ୍କ ଅଭିଯୋଗ ମଧ୍ୟ ଦାଖଲ କରିଛନ୍ତି। କମିଶନଙ୍କ ଦ୍ୱାରା ଯାହା କିଛି ତଥ୍ୟ ଏବଂ ଦଲିଲ ମଗାଯାଇଥିଲା, ସେଗୁଡ଼ିକୁ ସେ ଦାଖଲ କରିଦେଇଛନ୍ତି। ୱାଙ୍ଖେଡେ କହିଛନ୍ତି ଯେ, ମୋର ଅଭିଯୋଗ ଯାଞ୍ଚ ହେବ ଏବଂ ଶୀଘ୍ର ଆୟୋଗର ଅଧ୍ୟକ୍ଷ ଏହା ଉପରେ ଉତ୍ତର ରଖିବେ।
ସୂଚନାନୁସାରେ, ୱାଙ୍ଖେଡେ କମିଶନଙ୍କୁ କହିଛନ୍ତି ଯେ ୧୯୯୫ ର ଜାତି ସାର୍ଟିଫିକେଟ୍ ଏବଂ ୨୦୦୮ ର ଜାତି ସାର୍ଟିଫିକେଟ୍ ଅନୁଯାୟୀ ସେ ମହାର ଜାତିର ଅଟନ୍ତି। ଜନ୍ମ ପ୍ରମାଣପତ୍ରରେ, ପ୍ରଥମ ବିବାହରୁ ଜନ୍ମିତ ଶିଶୁର ଧର୍ମ ହିନ୍ଦୁ ଭାବରେ ଲେଖାଯାଇଛି। ପ୍ରଥମ ବିବାହର ଡିସେମ୍ବର ୨୦୦୬ ସାର୍ଟିଫିକେଟ୍ ସ୍ୱତନ୍ତ୍ର ବିବାହ ଅଧିନିୟମ ଅଧୀନରେ ହୋଇଛି। ଛାଡପତ୍ର ମଧ୍ୟ ପାରସ୍ପରିକ ଏବଂ ସ୍ୱତନ୍ତ୍ର ବିବାହ ଅଧିନିୟମ ଅନୁଯାୟୀ ହୋଇଛି। ସେହି ଅନୁଯାୟୀ, ପ୍ରଥମ ସାର୍ଟିଫିକେଟ୍ ୧୯୯୫ ରେ ହୋଇଛି, ଯେଉଁଥିରେ ମହାର ଜାତି ଲେଖାଯାଇଛି।
ସମୀର ୱାଙ୍ଖେଡେଙ୍କ ବିରୋଧରେ କ'ଣ ଅଭିଯୋଗ ରହିଛି?:
ମହାରାଷ୍ଟ୍ରରେ ଏନସିପି ନେତା ନବାବ ମଲିକ ଏବଂ ଏନସିବି ଜୋନାଲ ନିର୍ଦ୍ଦେଶକ ସମୀର ୱାଙ୍ଖେଡେଙ୍କ ମଧ୍ୟରେ ଯୁଦ୍ଧ ଚାଲିଛି। ନବାବ ମଲିକ ନିକଟରେ ଏକ ସାମ୍ବାଦିକ ସମ୍ମିଳନୀ କରି ସମୀର ୱାଙ୍ଖେଡେଙ୍କୁ ଚାକିରି ପାଇବା ପାଇଁ ଧର୍ମ ପରିବର୍ତ୍ତନ କରିଥିବା ଅଭିଯୋଗ କରିଛନ୍ତି। ୱାଙ୍ଖେଡେ ଏ ସମ୍ପର୍କରେ ଅନୁସୂଚିତ ଜାତି ଆୟୋଗରେ ଅଭିଯୋଗ କରିଥିଲେ।
ନବାବ ମଲିକ କହିଛନ୍ତି, ସମୀର ୱାଙ୍ଖେଡେ ଧର୍ମ ଗ୍ରହଣ କରିନାହାଁନ୍ତି, କାରଣ ସେ ଜନ୍ମରୁ ମୁସଲମାନ। ତାଙ୍କ ପିତା ଧର୍ମ ଗ୍ରହଣ କରିଥିଲେ। ସେ ଏସସି ସାର୍ଟିଫିକେଟ୍ ରେ ଜାଲିଆତି କରି ଚାକିରି କରିଛନ୍ତି। ସେ ଏକ ଗରିବ ଏସସିର ଅଧିକାର ଛଡ଼ାଇ ନେଇଛନ୍ତି। କେନ୍ଦ୍ର ଗୃହମନ୍ତ୍ରୀ ଅମିତ ଶାହାଙ୍କ ଦ୍ବାରା ନିର୍ଦ୍ଦେଶ ଜାରି କରାଯାଇଛି ଯେଉଁଥିରେ କୁହାଯାଇଛି ଯେ, ଯଦି ଜଣେ ବ୍ୟକ୍ତି ନିଜର ଧର୍ମ ପରିବର୍ତ୍ତନ କରିଛନ୍ତି, ତା'ହେଲେ ସେ ପୂର୍ବ ଧର୍ମ ଉପରେ କୌଣସି ଲାଭ ପାଇବେ ନାହିଁ ଏବଂ ବର୍ତ୍ତମାନ ଏହିପରି ଲୋକଙ୍କୁ ସୁରକ୍ଷା ଦେବା ପାଇଁ ପାଇଁ କାର୍ଯ୍ୟ ଚାଲିଛି।
ମୁମ୍ବାଇଃ ମହାରାଷ୍ଟ୍ର ମନ୍ତ୍ରୀ ନବାବ ମଲିକଙ୍କ ବିରୋଧରେ ଏନସିବି ଜୋନାଲ ନିର୍ଦ୍ଦେଶକ ସମୀର ୱାଙ୍ଖେଡଙ୍କ ଭଉଣୀ ଜସ୍ମିନ ୱାଙ୍ଖେଡ ଏଫଆଇଆର ଦାଖଲ କରିଛନ୍ତି। ଗୁରୁବାର ଦିନ ଜଣେ ଅଧିକାରୀ ଏହି ସୂଚନା ଦେଇଛନ୍ତି। ମୁମ୍ବାଇ ଉପକୂଳରୁ ଏକ କ୍ରୁଜ୍ ଜାହାଜରୁ ଡ୍ରଗ୍ସ ଜବତ ଅଭିଯୋଗରେ ଗିରଫ ହୋଇଥିବା ଶାହରୁଖ ଖାନଙ୍କ ପୁଅ ଆର୍ଯ୍ୟନ ଖାନଙ୍କୁ ମୁକ୍ତ କରିବା ପାଇଁ ସମୀର ୱାଙ୍ଖେଡଙ୍କୁ ଟଙ୍କା ମାଗିଥିବା ଅଭିଯୋଗ ହୋଇଛି।
ଏହି ମାମଲାରେ ତାଙ୍କ ବିରୋଧରେ ଏନସିବି ବିଭାଗୀୟ ଭିଜିଲାନ୍ସ ତଦନ୍ତ ଚାଲିଛି। ଓସିୱାରା ପୋଲିସ ଷ୍ଟେସନରେ ଦାଖଲ ହୋଇଥିବା ଦୁଇ ପୃଷ୍ଠାର ଅଭିଯୋଗରେ ୟସ୍ମିନ୍ ୱାଙ୍ଖେଡ ଦାବି କରିଛନ୍ତି ଯେ, ସୋସିଆଲ ମିଡିଆରେ ତାଙ୍କ ପରିବାରକୁ ଟାର୍ଗେଟ କରାଯାଉଛି ଏବଂ ମଲିକ ତାଙ୍କ ପରିବାରର ମାଲଦ୍ୱୀପ ଗସ୍ତକୁ ନେଇ ବଦନାମ କରିଛନ୍ତି।
ସେ ଅଭିଯୋଗ କରିଛନ୍ତି ଯେ, ମଲିକ ତାଙ୍କୁ ଏବଂ ତାଙ୍କ ପରିବାରକୁ ବଦନାମ କରିବାକୁ ଚେଷ୍ଟା କରୁଛନ୍ତି। ଅଭିଯୋଗରେ ସେ ଏହା ମଧ୍ୟ କହିଛନ୍ତି ଯେ, ତାଙ୍କର ଅନଲାଇନ୍ କାର୍ଯ୍ୟକଳାପ ଉପରେ ନଜର ରଖାଯାଉଛି ଏବଂ ମନ୍ତ୍ରୀ ଇନଷ୍ଟାଗ୍ରାମ ଏବଂ ଫେସବୁକ୍ ଭଳି ସୋସିଆଲ ମିଡିଆ ପ୍ଲାଟଫର୍ମରେ ସେୟାର ହୋଇଥିବା ବ୍ୟକ୍ତିଗତ ଫଟୋଗ୍ରାଫକୁ ମିଡିଆ ବ୍ୟକ୍ତିବିଶେଷଙ୍କ ନିକଟକୁ ପଠାଉଛନ୍ତି।
